**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.02.2019, ora 08.00 –15.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.02.2019, ora 7.00**

**RÂURI**

**Debitele au fost în scădere uşoară**, exceptând râurile din bazinul hidrografic Bârlad, cursul mijlociu şi inferior al Prutului, cursurile inferioare ale Turului, Mureșului (sector Alba Iulia – Săvârșin) și Siretului, unde au fost în creştere ca urmare a precipitațiilor slabe căzute în interval, cedării apei din stratul de zăpadă și prin propagării și râurile din bazinele hidrografice Siret (cu excepția Bârladului), cele din Dobrogea, bazinele superioare ale Vișeului, Izei, Turului, Someșului, Mureșului, cursul superior al Prutului și afluenții acestuia, unde au fost relativ staționare.

Mici creșteri de niveluri și debite ca urmare a precipitațiilor slabe căzute în interval și cedării apei din stratul de zăpadă s-au înregistrat pe unele râuri din estul și sud – estul țării, în special în bazinul hidrografic Jijia.

Debitele se situează în general la valori în jurul și peste mediile multianuale lunare, mai mici (30-90% din valorile multianuale lunare) pe râurile din bazinele hidrografice: Tur, Crasna, Barcău, Târnave, Jiu, Vedea, Prahova, Bârlad, bazinele superioare și mijlocii ale Mureșului și Oltului și cursul inferior al Bistriței.

Formațiunile de gheață (gheaţă la mal și pod de gheaţă) existente pe unele râuri din bazinele superioare ale Mureșului, Buzăului, Putnei, Bistriței, Moldovei şi, izolat, în bazinele superioare ale Oltului și Ialomiței, au fost în uşoară diminuare și restrângere, cu excepția celor din bazinele superioare ale Mureșului și Bistriței, unde s-au menținut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în scădere uşoară**, exceptând cursurile inferioare ale Mureșului, Siretului, cursurile mijlocii și inferioare ale Bârladului și Prutului, unde vor fi în creştere prin propagare și râurile din bazinele hidrografice Suceava, Moldova, Bistrița, Trotuș, Putna, Rm. Sărat, Buzău, cele din Dobrogea, afluenții Prutului, bazinele superioare ale râurilor: Vișeu, Iza, Tur, Someș, Crasna, Barcău, Crișuri, Someșul Mic, Mureș, Târnave, Timiș, Bârzava, Caraș, Nera, Cerna, Jiu și Olt.

Mici creșteri de niveluri și debite ca urmare a precipitațiilor slabe prevăzute și cedării apei din stratul de zăpadă se pot înregistra pe unele râuri din estul și sud – estul țării.

Formațiunile de gheață existente vor fi în uşoară diminuare și restrângere, cu excepția celor din bazinele superioare ale Mureșului și Bistriței, unde se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 14-15.02.2019 **a fost în scădere, având valoarea de 6400 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectorul Gruia – Vadu Oii și în creștere pe sectorul Brăila – Tulcea.

**Debitul la intrarea în ţară** (secţiunea Baziaş) **va fi în scădere (6200 m3/s).**

În aval de Porţile de Fier debitele vor fi în scădere pe sectorul Gruia – Galați şi relativ staționare pe sectorul Isaccea – Tulcea.

**2.** **Situaţia meteorologică în intervalul 14.02.2019, ora 08.00 –15.02.2019, ora 06.00**

**În ţară,** valorile termice s-au situat în jurul mediilor climatologice specifice perioadei, mai puțin în Oltenia și în cea mai mare parte a Munteniei unde au fost mai ridicate decât acestea, în general cu 5...7 grade. Cerul a fost mai mult noros, exceptând regiunile vestice și sud-vestice, unde au fost perioade de variabilitate. Au căzut precipitații, în general slabe cantitativ, mixte în Moldova și izolat, în a doua parte a nopții în Oltenia, predominant sub formă de ploaie în cea mai mare parte a Dobrogei și local în Muntenia, iar în estul și sud-estul Transilvaniei și la munte temporar a nins. Vântul a suflat slab și moderat, cu intensificări la munte, mai ales pe creste unde la rafală s-au depășit viteze de 90...100 km/h, ninsoarea fiind viscolită și zăpada spulberată, local în Moldova și izolat în restul teritoriului, dar la cote mai reduse (viteze în general între 40 și 60 km/h). Stratul de zăpadă, măsurat la ora 20 în platformele stațiilor meteorologice, era de până la 299 cm (în Masivul Făgăraș), local în Transilvania (până la 34 cm) și izolat în Moldova (până la 17 cm), în Oltenia (până la 10 cm) și în Maramureș (până la 9 cm). Temperaturile maxime s-au situat între -1 grad la Întorsura Buzăului și 12 grade la Drăgășani, Slatina și Stolnici, iar la ora 06 temperatura aerului avea valori cuprinse între -4 grade la Apa Neagră și 4 grade la Oradea, Jimbolia, București-Afumați, București-Filaret, Mangalia, Constanța-Dig, Sulina și Sfântu Gheorghe-Deltă.

**Observaţie:** *de ieri dimineața de la ora 06.00 au fost în vigoare 10 atenționări cod galben pentru fenomene meteorologice periculoase imediate, emise precum urmează: 5 emise de SRPV Bacău, 3 de SRPV Timișoara și 2 de CNPM pentru Muntenia.*

**La Bucureşti,** cerul a fost variabil în prima parte a zilei, apoi a devenit mai mult noros și trecător, în unele cartiere, a plouat slab. Vântul a suflat slab și moderat. Temperatura maximă a fost de 8 grade la toate stațiile meteorologice, iar la ora 06.00 se înregistrau 3 grade în Băneasa și 4 grade la Afumați și Filaret.

**3. Prognoza meteorologică în intervalul 15.02.2019, ora 08.00 –16.02.2019, ora 08.00**

**În ţară,** valorile termice vor fi apropiate de mediile climatologice specifice datei. Temperaturile maxime se vor încadra între 1 și 11 grade, cu cele mai ridicate valori în regiunile vestice, iar cele minime între -8 și 1 grad, mai scăzute în depresiunile din estul Transilvaniei, spre -15 grade. Cerul va avea înnorări temporare și doar pe arii restrânse vor fi precipitații slabe, sub formă de ninsoare la munte și mai ales sub formă de ploaie și lapoviță în sudul și în estul teritoriului. Vântul va sufla slab și moderat, cu unele intensificări în Dobrogea, Muntenia, precum și pe crestele Carpaților Meridionali și de Curbură. Noaptea izolat vor fi condiții de ceață.

**La Bucureşti,** vremea va fi normală din punct de vedere termic. Temperatura maximă va fi de 5...6 grade, iar cea minimă se va situa în jurul valorii de -3 grade. Cerul va fi variabil, cu înnorări în prima parte a zilei când trecător va ploua slab. Vântul va avea ușoare intensificări ziua, apoi va slăbi în intensitate.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 14 februarie 2019, ora 20.00 – 15 februarie 2019, ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC FOARTE MARE (5)** | **RISC MARE (4)** |
| **BUCEGI** | **RISC MARE (4)** | **RISC MARE (4)** |
| **ȚARCU – GODEANU şi PARÂNG - Șureanu** | **RISC MARE (4)** | **RISC MARE (4)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali**  **(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC MARE (4)** | **RISC ÎNSEMNAT (3)** |

**Evoluția vremii în ultimele 24 de ore**

Vremea a fost apropiat de normalul termic al perioadei. Cerul a fost variabil, temporar noros. Pe arii restrânse a nins slab. Vântul a suflat în general moderat, din sector nord-vestic nordic și nord-estic, cu intensificări de 50-60 km/h în majoritatea masivelor, trecător de peste 90-110 km/h pe crestele din Orientali și Meridionali, viscolind sau spulberând zăpada. Local s-a semnalat ceață, asociată și cu depunere de chiciură. Stratul de zăpadă a scăzut pe alocuri în Occidentali și Meridionali(cu până la 8 cm la Parâng) și a crescut ușor în Orientali.

**STAREA STRATULUI DE ZĂPADĂ la data de 14.02.2019, ora 14.00:**

Carpații Meridionali: 296 cm la Bâlea-Lac, 170 cm Vf. Țarcu, 135 cm la Vf. Omu, 99 cm la Cuntu, 101 cm la Sinaia, 89 cm la Parâng, 93 cm la Păltiniș, 53 cm la Predeal, 30 cm la Fundata.

Carpații Orientali: 106 cm la Vf. Călimani, 108 cm la Bucin, 101 cm la Vf. Lăcăuți, 83 cm la Vf. Ceahlău-Toaca, 45 cm la Iezer - Vf. Pietrosul Rodnei, 29 cm la Poiana Stampei.

Carpații Occidentali: 108 cm la Semenic, 102 cm la Stâna de Vale, 58 cm la Vf. Vlădeasa, 44 cm la Roșia Montană.

**EVOLUŢIA VREMII ÎN INTERVALUL: 14.02.2019, ora 20.00 – 15.02.2019, ora 20.00:**

Vremea va fi apropiată de normalul termic al perioadei. Cerul va fi mai mult noros. Local în Carpații Meridionali și Orientali și pe arii restrânse în Occidentali va ninge, în general slab. Vântul va sufla în general moderat, din sector predominant nordic, cu intensificări ce vor atinge la rafală 50-60 km/h în majoritatea masivelor, iar pe creste temporar peste 80-100 km/h, viscolind sau spulberând zăpada. Local se va semnala ceață asociată și cu depunere de chiciură.

**Peste 1800 m:** temperaturi minime: -15 la -9 gr.C; temperaturi maxime: -9 la -4 gr.C .

**Sub 1800 m:** temperaturi minime: -9 la -4 gr.C; temperaturi maxime: -4 la 0 gr.C.

**STABILITATEA şi EVOLUŢIA STRATULUI de ZĂPADĂ:**

**a). în masivul Făgăraș:**

**La altitudini mai mari de 1800 m: RISC FOARTE MARE (5)**

La peste 1800 m, la suprafață se găsește un strat însemnat de zăpadă proaspătă de tip pulver, depus în ultimele zile, ce depășește pe alocuri 70 cm. Acest strat este instabil și nu are aderență la stratul vechi care era înghețat la suprafață. Ca urmare a vântului intens din ultima perioadă s-au format plăci de vânt pe majoritatea versanților și cornișe, iar pe alocuri sunt depozite însemnate de zăpadă ce măsoară mai mulți metri înălțime. Pe majoritatea pantelor, atât spontan, cât și la supraîncărcări oricât de slabe, se pot declanșa avalanșe de dimensiuni medii, iar în zonele unde zăpada este acumulată în depozite riscul de avalanșe este foarte mare.

**La altitudini mai mici de 1800 m: RISC MARE (4)**

La altitudini mai mici de 1800 m întâlnim de asemenea un strat însemnat de zăpadă proaspătă ce are pe alocuri 40-50 cm, iar pe văi și în locurile adăpostite sunt depozite mai însemnate. Acest strat este depus peste zăpada veche înghețată, care poate constitui pat de alunecare pentru avalanșe, atât sponane cât și provocate accidental de către turiști sau schiori.

**b). în masivul Bucegi: RISC MARE (4)**

La altitudini de peste 1800 m, în partea superioară regăsim un strat de zăpadă proaspătă de tip pulver, recent depus, ce are pe alocuri 30-40 cm. Sunt formate plăci de vânt pe majoritatea versanților, iar pe văi și în locurile adăpostite sunt acumulări mai mari de zăpadă. Spontan sunt posibile curgeri și avalanșe de dimensiuni medii. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat.

Și la altitudini mai mici de 1800 m întâlnim un strat de zăpadă proaspătă, pe alocuri consistent, strat depus peste zăpada veche înghețată, care poate constitui pat de alunecare pentru avalanșe, atât sponane cât și provocate accidental de către turiști sau schiori.

**c).** **în masivele Țarcu – Godeanu şi Parâng – Șureanu: RISC MARE (4)**

La peste 1800 m, în partea superioară regăsim un strat de zăpadă proaspătă de tip pulver, recent depus, ce depășește pe alocuri 30-35 cm. S-au format plăci de vânt pe majoritatea versanților. Pe pantele suficient de înclinate sunt posibile avalanșe spontane, riscul fiind amplificat la supraîncărcări oricât de slabe, iar în zonele unde zăpada este acumulată în depozite riscul este mai ridicat.

La altitudini mai mici de 1800 m întâlnim un strat de zăpadă proaspătă ce are pe alocuri 25-30 cm, strat depus peste zăpada veche înghețată, care poate constitui pat de alunecare pentru avalanșe, atât sponane cât și provocate accidental de către turiști sau schiori.

**d). în Munții Vlădeasa – Muntele Mare: - RISC ÎNSEMNAT (3)**

În ultimele două zile s-a depus un strat nou, format din zăpadă pulver, în medie de 10-20 cm grosime și s-au format numeroase plăci de vânt, cu aderența mică la stratul mai vechi, înghețat, care pot aluneca spontan sau la supraîncărcări slabe, declanșând avalanșe pe pantele suficient de înclinate.

**e). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC MARE (4)**

La peste 1800 m, stratul depus în ultimele două zile este format din zăpadă pulver, în medie de 10-20 cm grosime, iar în zonele adăpostite sunt depozite însemnate de zăpadă. Vântul intens a determinat formarea plăcilor pe majoritatea versanților, cu aderența mică la crustele de gheață de la suprafața stratului mai vechi, astfel încât la supraîncărcări pot aluneca, declanșând avalanșe pe pantele mai înclinate.

**La altitudini mai mici de 1800 m: RISC ÎNSEMNAT (3)**

Și la altitudini mai mici de 1800 m întâlnim un strat de zăpadă proaspătă ce are pe alocuri 10-15 cm, strat depus peste zăpada veche înghețată, care poate constitui pat de alunecare pentru avalanșe, spontane sau provocate accidental de către turiști sau schiori.

**Notă:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**G.N.M.-C.J. Argeș** **și A.B.A. Argeș-Vedea** revin cu informaţii referitoare poluarea de la data de 09.02.2019, ora 08:00, cu 20 l de țiței și 60 l de apă sărată a pârâului cu scurgere nepermanentă Valea Caprei pe o lungime de cca 250 m (inclusiv malurile acestuia) din cauza coroziunii conductei O.M.V. Petrom de la Modul 8 la Parc 3 Poiana Lacului în zona comunei Poiana Lacului, jud. Argeș. La data de 14.02.2019 a fost închisă poluarea produsă în comuna Poiana Lacului, reprezentanţii OMV Petrom ecologizând întrega zonă afectată.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 13.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**ANPM** revine cu informaţii suplimentare referitoare la un **producerea unui accident industrial de tip major, la SC CORSAR GAS SRL, loc. Ştei, jud. Bihor, de la data de 04.02.2019, ora 22.20, care a cauzat rănirea a 7 angajaţi din care 6 au fost internaţi în spital mai mult de 24 de ore.**

**Cauza accidentului a fost producerea unei explozii, urmată de un incendiu, la hala de îmbuteliere şi depozitare butelii de aragaz cu GPL, transport GPL cu cisterna, punct de lucru Ştei, str. 13 Septembrie, nr. 24**. S-au deplasat la faţa locului de urgenţă 3 echipaje de pompieri militari cu 2 autospeciale de stingere, o autospecială de primă cercetare şi evaluare CBRN şi o ambulanţă. Din primele cercetări s-a identificat faptul că accidentul a fost produs de o sursă de aprindere, neidentificată la acea dată, care a cauzat explozia urmată de un incendiu de mică amploare, stins de către personalul din hală. Ca urmare a accidentului, s-a demarat procedura conform ordinului 520/29.05.2006, privind aprobarea Procedurii de investigare a accidentelor majore în care sunt implicate substanţe periculoase de pe amplasament.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13.02.2019 - 14.02.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE